CELEX: 32019D1903
Language: bg
Date: 2019-11-08 00:00:00
Title: Решение за изпълнение (ЕС) 2019/1903 на Съвета от 8 ноември 2019 година за разрешаване на Чехия да прилага общия механизъм за обратно начисляване чрез дерогация от член 193 от Директива 2006/112/ЕО

14.11.2019   
               
               
                  BG
               
               
                  Официален вестник на Европейския съюз
               
               
                  L 293/101
               
            
         РЕШЕНИЕ ЗА ИЗПЪЛНЕНИЕ (ЕС) 2019/1903 НА СЪВЕТА
         от 8 ноември 2019 година
         за разрешаване на Чехия да прилага общия механизъм за обратно начисляване чрез дерогация от член 193 от Директива 2006/112/ЕО
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 199в, параграф 4 от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     С член 199в от Директива 2006/112/ЕО се разрешава на държавите членки, чрез дерогация от член 193 от посочената директива и при определени условия, до 30 юни 2022 г. да въвеждат общ механизъм за обратно начисляване (ОМОН) при доставките на стоки и услуги, които не са трансгранични, като предвидят, че лицето — платец на ДДС, е данъчно задълженото лице, което е получател на всички доставки на стоки и услуги на стойност над прага от 17 500 EUR за сделка.
                  
               
                     (2)
                  
                  
                     С писма, заведени в Комисията на 21 януари 2019 г. и 22 март 2019 г., Чехия поиска разрешение да прилага ОМОН.
                  
               
                     (3)
                  
                  
                     Според метода и стойностите, които са посочени в публикувания на 23 август 2016 г. окончателен доклад на Комисията от 2016 г. относно неизпълнението на потенциалните приходи от ДДС, през 2014 г. неизпълнението на потенциалните приходи от ДДС в Чехия е било 16,14 % от общите данъчни задължения по ДДС. Следователно неизпълнението на потенциалните приходи от ДДС в Чехия надвишава средното за Общността (10,4 %) с повече от 5 процентни пункта.
                  
               
                     (4)
                  
                  
                     Според оценката на въздействието, придружаваща предложението за Директива (ЕС) 2018/2057 на Съвета (2), с която се въведе ОМОН, в Чехия равнището на верижните измами е над 25 % от общото неизпълнение на потенциалните приходи от ДДС.
                  
               
                     (5)
                  
                  
                     Чехия предостави на Комисията подробни данни, според които въпреки положителните резултати от някои от прилаганите от страната мерки те не са достатъчни за борбата с верижните измами. Административното сътрудничество в областта на ДДС също се оказа недостатъчно за борбата с верижните измами.
                  
               
                     (6)
                  
                  
                     Чехия предостави на Комисията информация, която показва, че очакваните в резултат от въвеждането на ОМОН ползи от спазването на данъчното законодателство и събирането на данъци може да достигнат 10 милиарда чешки крони (CZK). Чехия също така показа, че се очаква общата допълнителна тежест за предприятията и данъчните органи да бъде 604 милиона чешки крони. Следователно очакваните ползи надвишават общата допълнителна тежест за предприятията и данъчните органи с най-малко 25 %.
                  
               
                     (7)
                  
                  
                     Като се има предвид, че Чехия не очаква общата допълнителна тежест за предприятията и данъчните органи в резултат от въвеждането на ОМОН да бъде значителна, тя няма да доведе до разходи за предприятията и данъчните органи, които са по-високи от разходите, произтичащи от прилагането на други мерки за контрол.
                  
               
                     (8)
                  
                  
                     Чехия поиска да разрешение да прилага ОМОН от 1 януари 2020 г. до 30 юни 2022 г.
                  
               
                     (9)
                  
                  
                     Чехия потвърди пред Комисията, че ще предприеме действия за осведомяване на данъчно задължените лица за въвеждането на ОМОН чрез електронна поща, публични лекции, дискусии с представители на стопански сдружения, информация на уебсайта на администрацията и печатни или електронни информационни материали.
                  
               
                     (10)
                  
                  
                     Чехия предостави на Комисията подробно описание на съществуващите механизми за контрол на ДДС и потвърди, че с добавянето на специален код за ОМОН действащите мерки ще бъдат достатъчни, за да се осигури ефективното функциониране и наблюдение на прилагането на ОМОН.
                  
               
                     (11)
                  
                  
                     Въз основа на информацията, предоставена от Чехия на Комисията, се приема, че Чехия отговаря на условията, посочени в член 199в, параграф 1 от Директива 2006/112/ЕО, и че подаденото от нея искане отговаря на изискванията, предвидени в член 199в, параграф 3 от посочената директива. Следователно е целесъобразно на Чехия да се разреши да прилага ОМОН от 1 януари 2020 г. до 30 юни 2022 г.
                  
               
                     (12)
                  
                  
                     Дерогацията няма да има отрицателно въздействие върху собствените ресурси на Съюза, формирани от ДДС,
                  
               ПРИЕ НАСТОЯЩОТО РЕШЕНИЕ:
         
            Член 1
            Чрез дерогация от член 193 от Директива 2006/112/ЕО, на Чехия се разрешава да прилага общия механизъм за обратно начисляване в съответствие с член 199в от посочената директива от 1 януари 2020 г. до 30 юни 2022 г.
         
         
            Член 2
            Настоящото решение влиза в сила в деня на нотифицирането му.
            Прилага се от 1 януари 2020 г. до 30 юни 2022 г.
         
         
            Член 3
            Адресат на настоящото решение е Чешката република.
         
         
            Съставено в Брюксел на 8 ноември 2019 година.
            
               
                  За Съвета
               
               
                  Председател
               
               M. LINTILÄ
            
         
         
            (1)  ОВ L 347, 11.12.2006 г., стр. 1.
         
            (2)  Директива (ЕС) 2018/2057 на Съвета от 20 декември 2018 г. за изменение на Директива 2006/112/ЕО относно общата система на данъка върху добавената стойност по отношение на временното прилагане на общ механизъм за обратно начисляване за доставките на стоки и услуги на стойност над определен праг (ОВ L 329, 27.12.2018 г., стр. 3).